Pentrita galinageto

La Pentrita galinageto (aŭ Sudamerika pentrita galinago, Nycticryphes semicollaris) estas vadbirdo de la familio de Rostratuledoj. Estas du aliaj specioj en tiu familio, nome la Aŭstralia pentrita galinago kaj la Granda pentrita galinago.

 Aspekto 
eta|maldekstra|Nycticryphes semicollaris, bildo de Keulemans por Henry Seebohm, The Geographical Distribution of the Family Charadriidae (1888)
Tiu specio havas malhelajn ruĝbrunajn kapon kaj kolon kun flava strio ĉekrone; la supraj partoj estas malhele grizbrunaj kun blankaj punktoj; la subaj partoj estas blankaj. Kvankam la ino povas esti iomete pli granda kaj brila, kontraste kun la du aliaj specioj de la familio, la Pentrita galinageto ne estas tre duforma laŭ sekso. Ĝi havas relative longan, kurban bekon kaj retajn piedojn kiel diferenco disde la aliaj Pentritaj galinagoj. Ili estas 19–23 cm longaj kaj 65–86 g pezaj.

 Distribuado kaj medio 
Pentrita galinageto troviĝas en la plej suda triono de Suda Ameriko, el suda Brazilo, Paragvajo kaj Urugvajo ĝis Ĉilio kaj Arĝentino. Ili loĝas en malaltaj nesalakvaj humidejoj, inkludante humidajn herbejojn.

 Kutimaro 
 Dieto 
Ili estas ĉiomanĝantaj; ili prenas per tuŝoprobado en koto kaj neprofunda akvo etajn animalojn kaj semojn, ofte krepuske.

 Reproduktado 
La Pentrita galinageto estas monogama kaj reproduktiĝas duonkolonie. La nesto estas neprofunda truo surgrunda en humidejo. Tie la ino demetas 2 aŭ 3 ovojn. La reproduktado okazas el julio ĝis februaro, en sudhemisfera somero.

 Voĉo 
Raŭka "uiuuu" aŭskultita nur ĉe kaptivaj birdoj.

 Konservado 
La Sudamerika pentrita galinago estis tradicie dezirata ĉasebla birdo en Ĉilio kaj Arĝentino kaj pro tio ĝi estis regule ĉasata. Ĝi estas nekomuna specio en sia ampleksa teritorio kaj povas esti minacata pro sekigado de humidejoj kaj aliaj kialoj de mediperdo. Tamen oni ne konstatis evidentan malpliiĝon de loĝantaro kaj ties statuso restas kiel Ne Minacata.

 Eksteraj ligiloj 

 Answers.com - Pentrita galinageto 

 Referencoj 
 BirdLife Species Factsheet 
 Höhn, E. Otto. (1975). Notoj pri Pentrita galinageto kaj du aliaj birdospecioj. Auk 92: 566-575.

Kategorio:Ĥaradrioformaj
Kategorio:Birdoj de Sudameriko